**OTROŠKI KNJIŽNI FESTIVAL 2021**

**Sobota, 12. junij, 9.30–19.00**

**Vrt Vodnikove domačije Šiška**

**Program Otroškega knjižnega festivala 2021**

10.00-19.00 / knjižni sejem
**Sejem otroških knjig**
S katero zgodbo pod pazduho bomo zakorakali v poletje?

9.30-12.00 / odprtje Pravljičnega studia 5+
**Odpotuj v pravljico**
S pomočjo domišljije in tehnike bomo tokrat skoraj zares odpotovali v pravljične svetove. Pripravili smo *green screen*, videe pravljičnih svetov in glasbo za vse priložnosti, vi prinesite ideje in zgodbe. Delavnico pripravljamo v sodelovanju z društvom Slon.

9.30 / pripovedovalski dogodek 3+
**Obisk**
Lenivec in tapir sta prijatelja, čeprav si ne bi mogla biti bolj različna. Eden je najraje v drevesni krošnji, drugi pod njo, eden je ves poskočen, drugega vsak gib utrudi. Kako se torej obiskovati, da bo dobro za oba? Odlično slikanico pisateljice Gaje Kos in ilustratorke Ane Zavadlav (Mladinska knjiga, 2020) bo interpretirala igralka Elena Volpi.

10.00 / pripovedovalski dogodek 6+
**Hočemo jokati \***
Četrto sredo v oktobru so ukinili jok. Očeta to ni pretirano ganilo, ker tako ali tako nikoli ni jokal. Mama pa je bila odločena, da je treba protestirati. In ni bila edina. Z velikimi transparenti *Hočemo jokati,* so se ljudje zbrali na velikem trgu. Duhovito zgodbo iz zbirke Zeb nizozemskega pisatelja Gideona Samsona (Založba Miš, 2019) pripoveduje in z otroki o njej razpravlja igralec Blaž Šef. Sledi delavnica pisanja transparentov s tipografinjo Aljo Herlah.

11.00 | delavnica 6+ in debata za starše
**Protestiramo \***

Dogodku *Hočemo jokati* sledi delavnica ustvarjanja transparentov s tipografinjo Aljo Herlah.
Ob isti uri bo potekala debata s starši o tem, kako izbrati prave knjige ter širiti veselje do branja. Pogovor usmerjata programska vodja festivala Bobri Tadeja Pungerčar in vodja otroškega programa na Vodnikovi domačiji Špela Frlic.

12.00 / literarni kviz 5+
**Literarni 1-2-3 z Boštjanom Napotnikom – Napotom**
Pridružite se nam na zabavnem literarnem kvizu za vso družino. Pomerili se bomo v različnih kategorijah, od skrivnega življenja priljubljenih literarnih junakov preko zagonetnih odlomkov iz knjig do zapletenih ugank. Otroci bodo tekmovali proti odraslim in zmagovalci bodo, kot se za resen kviz spodobi, prejeli lepe nagrade.

15.00-19.00 / Pravljični studio
**Pripovedovanje je lahko tudi zabavna igra**

Vstopite v Pripovedovalsko igralnico, igrajte se s pripovedovalskimi kockami in prosojnicami in skupaj s starši ali sami pripovedujte zgodbe. Med pravljične junake vas bodo vodile izkušene pedagoginje.

16.00 / pripovedovalsko-glasbeni dogodek 5+
**Otroci pripovedujejo zgodbe**
Otroci ste lahko odlični pripovedovalci in tokrat oder odpiramo prav za vas. Vabimo vas, da stopite na oder in nam poveste svojo zgodbo. S seboj na oder lahko pripeljete pomočnika - očka ali mamico, svojega prijatelja, najljubšo igračko ali pa predmete, ki vam bodo v navdih pri pripovedovanju. Z glasbo vas bo pospremil glasbenik Janez Dovč. Lahko se prijavite za svoj nastop, lahko pripovedujete tudi skupaj z mamo ali dedkom, s prijateljem. Rezervirajte si mesto na pravljicni.studio@divjamisel.org

17.00 / pogovor
**Pisatelj na obisku: Peter Svetina**
V goste prihaja priljubljeni pisatelj in pesnik za otroke, tudi avtor prikupno prismuknjenih zgodbic in posebnežih, obstrancih, ljudeh s posebnimi usodami in življenskimi dogodivščinami. Saj poznate Debelo pekovko in gospoda Kostantina, ki bi skoraj izgubil klobuk, pa Ježevce … Petrovi sogovorniki na odru bodo otroci. Tudi vas vabimo, da ga kaj vprašate, ali pa mu samo v podpis prinesete svojo najljubšo knjigo.

18.00 / koncert
**Koncert uglasbene poezije za otroke: Backi iz klavirja**
Backi iz klavirja so nastali na podlagi izbrane otroške poezije znanih in manj znanih avtorjev. Otroci se bodo lahko prepustili zazibanim melodijam, odkrivali pravljične svetove backov in se zabavali ob njihovih vragolijah, odrasli bodo mogoče prepoznali glasbene vzorce in uživali v njihovih domiselnih sopostavitvah, saj backi iz klavirja nenehno širijo tudi svoja lastna glasbena obzorja. Backe iz klavirja je uglasbil Andrej Hočevar. Igrajo jih: Aleksandra Ilijevski (vokal), Rok Zalokar (klavir), Justin Durel (bendžo) in Andrej Hočevar (bas). Koncert pripravljamo v sodelovanju s festivalom Druga godba.